Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 90/424/ΕΟΚ σχετικά με ορισμένες δαπάνες στον κτηνιατρικό τομέα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η λοιμώδης αναιμία των σαλμονιδών (ΛΑΣ) είναι μία ιογενής νόσος η οποία θεωρείτο εξωτική στην Κοινότητα έως ότου παρουσιάστηκαν κρούσματα στη Σκωτία το Μάιο του 1998. Η νόσος ήταν ήδη παρούσα στη Νορβηγία επί δέκα έτη περίπου και στον Καναδά από το 1997. Προκαλεί σημαντικές απώλειες σε ιχθυοκαλλιέργειες σολομού.

Τα μέτρα ελέγχου της νόσου, σε περίπτωση που παρουσιαστεί εστία, θεσπίζονται στην οδηγία 93/53/ΕΟΚ του Συμβουλίου. Η οδηγία αυτή επιβάλλει την υποχρεωτική σφαγή όλων των ιχθύων σε μολυσμένες εκμεταλλεύσεις εκτροφής, σύμφωνα με ένα καθεστώς που θεσπίζεται από την αρμόδια αρχή.

Ο καταρροϊκός πυρετός είναι μία μεταδιδόμενη με ξενιστή ιογενής νόσος των προβάτων, των αιγών, των βοοειδών και άλλων μηρυκαστικών. Μέχρι το 1998, η νόσος θεωρείτο εξωτική στην Κοινότητα, μέχρις ότου παρουσιάστηκε μία εστία στην Ελλάδα. Κατά τη διάρκεια του έτους 2000 η νόσος εξαπλώθηκε στην Ιταλία (Σαρδηνία, Σικελία, Καλαβρία), στη Γαλλία (Κορσική) και στην Ισπανία (Βαλεαρίδες νήσοι). Το Συμβούλιο εξέδωσε μέτρα ελέγχου στις 14 Νοεμβρίου 2000 (Πρόταση της Επιτροπής COM (1999) 368 τελικό, στα οποία λαμβάνεται υπόψη ο επιδημιολογικός χαρακτήρας αυτής της ιογενούς νόσου.

Για να βοηθηθούν οι τομείς της υδατοκαλλιέργειας και των προβάτων, προτείνεται να επεκταθεί το πεδίο εφαρμογής της απόφασης 90/424/ΕΟΚ ώστε να συμπεριληφθούν σε αυτή η ΛΑΣ και ο καταρροϊκός πυρετός του προβάτου ως νόσοι για τις οποίες μπορεί να χορηγηθεί χρηματοδοτική συνδρομή. Στο πλαίσιο του προτεινόμενου καθεστώτος, τα ενδιαφερόμενα κράτη μέλη υποβάλλουν στην Επιτροπή ένα πρόγραμμα στο οποίο αναφέρουν όλες τις χρηματοδοτικές και τεχνικές λεπτομέρειες που απαιτούνται για να εκτιμηθεί το πρόγραμμα. Τα προγράμματα αυτά πρέπει να εγκριθούν από την Επιτροπή πριν από τη χορήγηση της χρηματοδοτικής συνδρομής.

Η χρηματοδοτική συμβολή μπορεί να χορηγηθεί για διάφορες ενέργειες ελέγχου που συνδέονται με την καταπολέμηση των νόσων, συμπεριλαμβανομένων των δαπανών για τη δειγματοληψία και την ανάλυση δειγμάτων, τα προγράμματα εμβολιασμού, τον έλεγχο των ξενιστών του καταρροϊκού πυρετού, τη σφαγή των ζώων κλπ.

Όσον αφορά τον καταρροϊκό πυρετό του προβάτου, το επίπεδο της χρηματοδοτικής συμβολής καθορίζεται στο 50% των δαπανών που πραγματοποιεί το κράτος μέλος με την αποζημίωση των ιδιοκτητών για τη σφαγή των ζώων.

Όσον αφορά τη ΛΑΣ, ο κανονισμός (ΕΚ) αριθ. 2792/99 του Συμβουλίου της 17.12.99 για τον καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας και ιδίως το άρθρο 15 παράγραφος 3 στοιχείο (ζ) αποτελεί την κατάλληλη νομική βάση για αυτό το σκοπό. Το ύψος της χρηματοδοτικής συμμετοχής είναι σύμφωνο με τις γενικές διατάξεις των Διαρθρωτικών Ταμείων, ανέρχεται, δηλ., αντιστοίχως, σε 75% κατ'ανώτατο όριο των δαπανών που πραγματοποιεί το κράτος μέλος στις περιφέρειες του στόχου 1 και σε 50% στις άλλες περιφέρειες.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 90/424/ΕΟΚ σχετικά με ορισμένες δαπάνες στον κτηνιατρικό τομέα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας,

Την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα [1], όπως τροποποιήθηκε τελευταία από την απόφαση 94/370/ΕΟΚ [2], και ιδίως το άρθρο 24 παράγραφος 1,

[1] ΕΕ L 224, 18.8.1990, σ. 19.

[2] ΕΕ L 168, 2.7.1994, σ. 33.

Την πρόταση της Επιτροπής [3],

[3] ΕΕ L

Εκτιμώντας τα εξής:

(1) Η απόφαση 90/424/EΟΚ προβλέπει τη δυνατότητα χρηματοδοτικής συμβολής της Κοινότητας για την εξάλειψη και τον έλεγχο των νόσων που περιλαμβάνονται στον κατάλογο ο οποίος προσαρτάται στην εν λόγω απόφαση.

(2) Ο κατάλογος μπορεί να συμπληρώνεται ή να τροποποιείται, ώστε να λαμβάνονται υπόψη οι εξελίξεις της υγειονομικής κατάστασης στην Κοινότητα.

(3) Η λοιμώδης αναιμία των σαλμονιδών (ΛΑΣ) είναι μία νέα νόσος η οποία εμφανίστηκε για πρώτη φορά στην Κοινότητα το 1998 και η οποία δύναται να προκαλεί σημαντικές απώλειες στη βιομηχανία εκτροφής των σαλμονιδών.

(4) Είναι σημαντικό να καταπολεμηθεί η ΛΑΣ, ώστε να παρεμποδιστεί η περαιτέρω εξάπλωσή της σε άλλες περιοχές.

(5) Ο καταρροϊκός πυρετός είναι μία ιογενής νόσος των προβάτων, των αιγών, των βοοειδών και άλλων μηρυκαστικών η οποία μεταδίδεται από αρθρόποδα.

(6) Το 1998, ο καταρροϊκός πυρετός του προβάτου εισήλθε από το εξωτερικό στο έδαφος της Ευρωπαϊκής Ένωσης και εξαπλώθηκε μέσω μολυσμένων ξενιστών.

(7) Ορισμένες περιοχές της Ευρωπαϊκής Ένωσης πρέπει να θεωρηθούν, λόγω των κλιματικών συνθηκών, περιοχές υψηλού κινδύνου για τον καταρροϊκό πυρετό του προβάτου.

(8) Η απόφαση 90/424/EΟΚ προβλέπει επείγοντα μέτρα σε περίπτωση εμφάνισης εστιών καταρροϊκού πυρετού. Απαιτείται επίσης κοινοτική χρηματοδοτική συνδρομή για τον έλεγχο και ορισμένα μέτρα καταπολέμησης, συμπεριλαμβανομένου του εμβολιασμού σε περιοχές υψηλού κινδύνου για τον καταρροϊκό πυρετό ή σε περιοχές όπου η νόσος είναι ενδημική.

(9) Υπό το φως αυτών των εξελίξεων, η ΛΑΣ και ο καταρροϊκός πυρετός πρέπει να προστεθούν στον εν λόγω κατάλογο, έτσι ώστε να μπορεί να χορηγηθεί κοινοτική χρηματοδοτική συνδρομή για την εφαρμογή προγραμμάτων για την εξάλειψη και τον έλεγχο αυτών των ασθενειών.

(10) Για να υπάρχει επιλεξιμότητα για κοινοτική χρηματοδοτική συνδρομή, πρέπει να τηρούνται οι σχετικές απαιτήσεις της απόφασης 90/424/EΟΚ και, όσον αφορά τη ΛΑΣ, της οδηγίας 93/53/EΟΚ σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών [4], όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας.

[4] ΕΕ L 175, 19.7.1993, σ. 23.

(11) Ο κανονισμός (ΕΚ) αριθ. 2792/1999 του Συμβουλίου της 17ης Δεκεμβρίου 1999 για τον καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας [5] και ιδίως το άρθρο 15, παράγραφος 3 στοιχείο (ζ) αποτελεί την κατάλληλη νομική βάση για τη διασφάλιση χρηματοδοτικής βοήθειας όσον αφορά τη λοιμώδη αναιμία των σαλμονιδών. Ως εκ τούτου, οι διατάξεις του τίτλου ΙΙΙ του κανονισμού (ΕΟΚ) αριθ. 1260/1999 της 21ης Ιουνίου 1999 περί γενικών διατάξεων για τα Διαρθρωτικά Ταμεία [6] εφαρμόζονται κατά παρέκκλιση από αυτές που προβλέπονται στο άρθρο 24 παράγραφοι 5 και 6 δεύτερη πρόταση, 8 και 9 της απόφασης 90/424/ΕΟΚ,

[5] ΕΕ L 337, 30.12.1999, σ. 10.

[6] ΕΕ L 161, 26.6.1999, σ. 1.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι ακόλουθες περιπτώσεις προστίθενται στην ομάδα 1 του παραρτήματος της απόφασης 90/424/ΕΟΚ:

" - Λοιμώδης αναιμία των σαλμονιδών (ΛΑΣ)*

- Καταρροϊκός πυρετός του προβάτου σε περιοχές υψηλού κινδύνου ή σε περιοχές όπου η νόσος είναι ενδημική"

* Οι ενέργειες για την καταπολέμηση της νόσου για τη ΛΑΣ είναι επιλέξιμες για κοινοτική χρηματοδοτική συνδρομή μόνο δυνάμει του άρθρου 15 παράγραφος 3 στοιχείο (ζ) του κανονισμού (ΕΚ) αριθ. 2792/1999. Για τέτοιες ενέργειες εφαρμόζονται οι διατάξεις του Tίτλου III του κανονισμού (EΚ) αριθ. 1260/1999 της 21 Ιουνίου 1999 περί γενικών διατάξεων για τα Διαρθρωτικά Ταμεία κατά παρέκκλιση των διατάξεων που προβλέπονται στο άρθρο 24 παράγραφοι 5, 6 δεύτερη φράση, 8 και 9 της απόφασης 90/424/ΕΟΚ.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος